Vanaf 1886 was die sake van die dorp in die hande van ’n dorpsbestuur, maar in 1904 is ’n dorpsraad ingestel. J.J. Wilson die eerste burgemeester. In Oktober 1900 het ’n klein afdeling troepe uit die kommando van genl. J.B.M. Hertzog die dorp binnegetrek. ’n Geveg het plaasgevind, maar die aanvallers het later weer padgegee. Op 25 Desember 1900 het die Engelse die dorp ontruim.
Die gemeente het sy ontstaan te danke aan die ontdekking van diamante op die plaas Jagersfontein, want vanweë dié ontdekking het die gewone toeloop gekom van mense met die doel om hul fortuin te soek. Onder hulle was ’n aanmerklike getal wat tot die NG Kerk behoort het. Hulle is ’n tyd lank getrou bedien deur ds. H.J. Lückhoff, leraar van Fauresmith. As gevolg van die gestadigde toename van lidmate hier in die “mynkamp” het dit noodsaaklik geword om ’n hulpleraar aan te stel en ’n kerkgeboutjie op te rig. Die eerste hulpleraar wat hier gearbei het, was ds. J.W. Daneel, wie se werk nie sonder seën was nie. Hy was hulpprediker van Fauresmith van 1891 tot 1892 en daarna tot sy emeritaat in 1935 verbonde aan die Zoutpansberg-sending.
Kort ná sy bevestiging is die huis van broer De Klerk as pastorie vir die som van £300 aangekoop. Uit die notules blyk dat veral aandag gegee is aan sulke sake soos die sendingwerk hier ter plaatse, Sondagsontheiliging onder meer deur ’n “band” (orkes) wat op Sondae musiek gemaak het, ensovoorts.
Ná ’n lang vakature van byna twee jaar is ds. D.J. van der Merwe op 8 Julie 1933 hier bevestig. Die depressie en die sluiting van die myn het hulle nou op meer as een gebied op ’n wrede wyse laat geld; tog het ds. Van der Merwe saam met sy kerkraad nie net die skuld afgewerk nie; ook het hulle kop bo water gehou. Ds. Van der Merwe het in die winter van 1937 na Lückhoff vertrek.